Yezhoù romanek

Ar yezhoù romanek a zo unan eus skourroù pennañ ar familh yezh indezeuropek. Ennañ e renker an holl yezhoù diskennet eus al Latin. Komzet e vezont gant en tu-hont da 600 milion a dud, dreist-holl en Amerika, Afrika hag Europa.

An holl yezhoù romanek a ziskenn eus al latin pobl, yezh ar soudarded, an drevadennerien hag ar sklaved. Disheñvel a-walc'h e oa hemañ diouzh al latin klasel implijet gant ar skrivagnerien roman. Etre 200 kt J-K ha 100 gd J-K ez eas al Latin da yezh voutin kornôg an impalaeriezh, eus al Ledenez iberek betek aodoù ar Mor Du. Estreget er Pireneoù, en Enez Vreizh, en Illiria, hag ivez moarvat er braz eus Galia, e kemeras lec'h ar yezhoù lec'hel. Goude diskar an impalaeriezh e krogas da gemm en un doare dizalc'h e pep bro, ha genel a reas degadoù a yezhoù distag.